**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

**« » 2022 թվականի N -Ա**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ՀՈՒՆԻՍԻ 16-Ի N 896-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» օրենքի 34-րդ հոդվածի 1-ին մասով՝ Հայաստանի Հանրապետության կառավարությունը ***որոշում է.***

1. Հայաստանի Հանրապետության կառավարության 2005 թվականի հունիսի 16-ի «Հայաստանի Հանրապետության արդարադատության նախարարության քրեակատարողական ծառայության կապի միջոցների տեսակների, քանակի և կապի ծառայությունների, ինչպես նաև կոմունալ ծախսերի նորմաները հաստատելու մասին» N 896-Ա որոշման (այսուհետ՝ Որոշում) մեջ կատարել հետևյալ փոփոխությունները և լրացումները.
2. Որոշման 5-րդ կետից հանել «, ներառյալ դրանց աշխատակազմերը,» բառերը, իսկ նույն կետը համարակալող «ա)», «բ)», «գ)» և «դ)» տառերը փոխարինել համապատասխանաբար «1)», «2)», «3)» և «4)» թվերով.
3. Որոշումը **լրացնել հետևյալ բովանդակությամբ 5.1 կետով.**

«5.1. Քրեակատարողական հիմնարկների աշխատակազմերի համար սահմանել ծախսերի հետևյալ սահմանաչափերը` մեկ օր՝ մեկ աշխատողի հաշվարկով.

1) խմելու ջուր, ջրահեռացում՝ 120 լիտր.

2) էլեկտրաէներգիա (առանց ջեռուցման և տաք ջրամատակարարման համար ծախսվող էլեկտրաէներգիայի)՝ 2,5 կվտ/ժ.

3) էլեկտրաէներգիա՝ ջեռուցման և տաք ջրամատակարարման համար` 4 կվտ/ժ.

4) բնական գազ` ջեռուցման և տաք ջրամատակարարման համար՝ 0,5խոր. մետր:»։

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ՀՈՒՆԻՍԻ 16-Ի N 896-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Ընթացիկ իրավիճակը և իրավական ակտի ընդունման անհրաժեշտությունը**

## Ներկայում ՀՀ ԱՆ քրեակատարողական հիմնարկներում (այսուհետ՝ քրեակատարողական հիմնարկներ) էլեկտրական էներգիայի, բնական գազի և խմելու ջրի սպառման նորմատիվային սահմանաչափերը կանոնակարգվում են ՀՀ կառավարության 2005 թվականի հունիսի 16-ի N 896-Ա որոշմամբ (այսուհետ՝ Որոշում), որի ընդունման պահից անցել է արդեն 16 տարի (Որոշումը ընդունման պահից փոփոխությունների չի ենթարկվել), ինչի ընթացքում աստիճանաբար բարելավվել և փոխվել են քրեակատարողական հիմնարկներում պահվող ազատությունից զրկված անձանց պահման կոմունալ-կենցաղային պայմանները, հետևաբար՝ նաև ավելացել են այդ պայմանների բարելավման ապահովման համար սպառվող ռեսուրսները և կոմունալ ծախսերը:

## Մասնավորապես՝ Որոշման ընդունման պահից հետո քրեակատարողական հիմնարկներում`

1. մեծ քանակներով ավելացել է շահագործվող հեռուստացույցների, սառնարանների, լվացքի մեքենաների, էլեկտրական ջրատաքացուցիչների, թեյնիկների, սրճեփների, համակարգիչների, տպիչ սարքերի, հոսանք կայունացնող սարքերի և օդորակիչների քանակը.
2. բնակելի տարածքների ջեռուցումը և բաղնիքների տաք ջրամատակարարումն անխափան ապահովելու նպատակով կաթսայատներում ներկայումս շահագործվում են մեծ թվով ջրի պոմպեր և այլ էլեկտրական սարքավորումներ, որոնք նախկինում չեն օգտագործվել.
3. խմելու ջրի անխափան մատակարարման ապահովման նպատակով պոմպակայաններում և մասնաշենքերում շահագործվում են մեծ թվով ջրի պոմպեր, որոնք նախկինում չեն օգտագործվել.

 4. Լվացքատներում ավելացել է լվացքի մեքենաների և չորացնող թմբուկների քանակը.

5. ձմռանը քրեակատարողական հիմնարկների որոշ տեղամասերում կենտրոնական ջեռուցման բացակայության պատճառով ջեռուցումը իրականացվում է էլեկտրական ջեռուցիչների օգտագործմամբ: Մասնավորապես, կենտրոնական ջեռուցման բացակայության պատճառով, դատապարտյալների բաց տիպի ռեժիմային գոտում, դիզելային գեներատորների մասնաշենքերում, հսկիչ անցագրային կետերում, պահպանության ապահովման հերթապահ խմբի աշխատակիցների հանգստի սենյակներում և սննդի պահման պահեստներում տեղամասերի ջեռուցումն իրականացվում է էլեկտրական ջեռուցիչների միջոցով:

Բացի այդ, Որոշման կարգավորումների համաձայն՝ բնական գազի սպառման նորմատիվային սահմանաչափերը հաշվարկվում են ըստ քրեակատարողական հիմնարկներում պահվող կալանավորված անձանց և դատապարտյալների քանակի, որի արդյունքում բնական գազի սպառման թույլատրելի քանակը անհամեմատ ավելի փոքր է, քան ներկայումս քրեակատարողական հիմնարկներում ջեռուցման և տաք ջրամատակարարման ապահովման նպատակով կաթսայատներում տեղակայված գազի կաթսաների գազասպառման փաստացի անհրաժեշտ քանակը:

Վերոնշյալով պայմանավորված ավելացել են քրեակատարողական հիմնարկներում ներկայումս առկա էներգակիրների ընդհանուր դրվածքային հզորությունները, հետևաբար ավելացել են նաև ՀՀ ԱՆ քրեակատարողական ծառայության տարեկան կոմունալ առկա ծախսերը:

Անդրադառնալով Որոշման 5-րդ կետով սահմանված՝ «Քրեակատարողական հիմնարկների համար, **ներառյալ դրանց աշխատակազմերը**, սահմանել ծախսերի հետևյալ սահմանաչափերը` մեկ օր` մեկ դատապարտյալին կամ կալանավորվածին պահելու համար (...)» պարբերությանը՝ հարկ է փաստել, որ նշված պարբերության համալիր ուսումնասիրությունից կարելի է գալ այն եզրահանգման, որ ծախսերի սահմանաչափերը նախատեսված են միայն ազատությունից զրկված անձանց թվաքանակի համամասնությամբ, այսինքն՝ ծախսերի սահմանաչափերը նորմավորված են՝ ըստ ազատությունից զրկված անձանց թվի: Ըստ այդմ, համապատասխան քրեակատարողական հիմնարկի աշխատակազմի կողմից սպառվող ռեսուրսները, Որոշման կարգավորումների համաձայն, ևս պետք է **ներառված** **լինեն** ազատությունից զրկված անձանց պահելու համար նախատեսված նորմաների մեջ, քանի որ քրեակատարողական հիմնարկի աշխատակազմի համար Որոշմամբ առանձին սահմանաչափ նախատեսված չէ:

Այլ կերպ, քրեակատարողական հիմնարկի համար ծախսվող ռեսուրսների շեմը որոշվում է՝ ըստ նույն քրեակատարողական հիմնարկում առկա ազատությունից զրկված անձանց թվաքանակի:

Խնդրո առարկա իրավիճակն առավել ցայտուն էր արտացոլվում գործունեությունը դադարեցրած ՀՀ ԱՆ «Կոշ» և «Հրազդան» քրեակատարողական հիմնարկների (այսուհետ նաև՝ Հիմնարկներ) օրինակում (բացառված չէ, որ նման իրավիճակներ կարող են առաջանալ գործող քրեակատարողական հիմնարկներում, հաշվի առնելով վերջին տարիներին ազատությունից զրկված անձանց թվաքանակի նվազող դինամիկան):

Այսպես, միջազգային ընդունված չափանիշներին համապատասխան 1 աշխատակցին «բաժին է ընկնում» 3-4 ազատությունից զրկված անձ, և, ըստ էության, Որոշմամբ նախատեսված սահմանաչափերը սահմանված են սույն տրամաբանությամբ, այնինչ, Հիմնարկների դեպքում հավասարակշռությունը որոշ չափով խախտված էր:

Մասնավորապես՝

* ՀՀ ԱՆ «Հրազդան» քրեակատարողական հիմնարկում 2021 թվականի ընթացքում պահվում էր շուրջ 157 անձ, իսկ ընդամենը 157 անձի համար նախատեսված աշխատանքների պատշաճ իրականացման համար ՀՀ ԱՆ «Հրազդան» քրեակատարողական հիմնարկը ուներ 120 հաստիքային միավոր.
* ՀՀ ԱՆ «Կոշ» քրեակատարողական հիմնարկում 2021 թվականի ընթացքում պահվում էր շուրջ 66 անձ, իսկ ընդամենը 66 անձի համար նախատեսված աշխատանքների պատշաճ իրականացման համար ՀՀ ԱՆ «Կոշ» քրեակատարողական հիմնարկը ուներ 167 հաստիքային միավոր:

Ըստ էության, վերոնշյալ երկու օրինակում ներկայացված են դեպքեր, երբ գործնականում շատ խրթին կլինի պահպանել Որոշմամբ նախատեսված սահմանաչափերը, քանի որ դրանք սահմանված են՝ ըստ ազատությունից զրկված անձանց քանակի:

Ուստի, ՀՀ ԱՆ քրեակատարողական ծառայության կոմունալ-կենցաղային առկա կարիքների ապահովման համար ՀՀ կառավարության կողմից հատկացվող տարեկան ծախսային իրավաչափ պլանավորում կազմելու նպատակով առաջացել է Որոշման մեջ փոփոխություն կատարելու անհրաժեշտություն:

**Առաջարկվող կարգավորման բնույթը**

Ըստ այդմ, մշակվել է «**Հայաստանի Հանրապետության կառավարության 2005 թվականի** հունիսի 16-ի **N 896-Ա որոշման մեջ փոփոխություններ և լրացում կատարելու մասին**»ՀՀ կառավարության որոշման նախագիծը (այսուհետ՝ Նախագիծ), որով առաջարկվում է.

* Քրեակատարողական հիմնարկների աշխատակազմի համար սահմանել խմելու ջրի, ջրահեռացման, բնական գազի և էլեկտրաէներգիայի ծախսման առանձին սահմանաչափեր, որոնք տարանջատված կլինեն ազատությունից զրկված անձանց համար նախատեսված նորմաներից և սահմանաչափերից:
* Որոշման 5-րդ կետի համարակալումը համապատասխանեցնել «Նորմատիվ իրավական ակտերի մասին» օրենքի պահանջներին:

Միևնույն ժամանակ, հարկ է նշել, որ Նախագծի ընդունման համար լրացուցիչ ֆինանսական միջոցների հատկացման անհրաժեշտությունը բացակայում է, Նախագծի ընդունումը պետական բյուջեի եկամուտներում և ծախսերում փոփոխություններ չի առաջացնում:

**Ակնկալվող արդյունքը**

Նախագծի ընդունմամբ համալիր կերպով կկարգավորվեն քրեակատարողական հիմնարկներում կոմունալ-կենցաղային կարիքների պատշաճ ապահովման համար կոմունալ ծախսերին վերաբերող իրավահարաբերությունները:

 **Կապը ռազմավարական փաստաթղթերի հետ**

Նախագիծը կապված չէ ռազմավարական փաստաթղթերի հետ: